b'\n_START_ARTICLE_\nBasileus\n_START_PARAGRAPH_\nBasileus (gr\xc5\xa1ko \xce\xb2\xce\xb1\xcf\x83\xce\xb9\xce\xbb\xce\xb5\xcf\x8d\xcf\x82 [basile\xc3\xbas]) je gr\xc5\xa1ki naslov, s katerim so v preteklosti naslavljali razli\xc4\x8dne monarhe. Naslov se v slovenski jezik najpogosteje prevaja kot kralj ali cesar, \xc4\x8deprav bi bil bolj primeren izraz suveren. Najbolj znani nosilci naslova so bili bizantinski cesarji, \xc4\x8deprav so tako naslavljali tudi suverene in druge oblastnike v anti\xc4\x8dni Gr\xc4\x8diji in kralje moderne Gr\xc4\x8dije._NEWLINE_\xc5\xbdenska oblika naslova je basilisa (\xce\x92\xce\xb1\xcf\x83\xce\xaf\xce\xbb\xce\xb9\xcf\x83\xcf\x83\xce\xb1), basileia (\xce\x92\xce\xb1\xcf\x83\xce\xaf\xce\xbb\xce\xb5\xce\xb9\xce\xb1), basilis (\xce\x92\xce\xb1\xcf\x83\xce\xb9\xce\xbb\xce\xaf\xcf\x82) ali arhai\xc4\x8dno basilinna (\xce\x92\xce\xb1\xcf\x83\xce\xb9\xce\xbb\xce\xaf\xce\xbd\xce\xbd\xce\xb1) in pomeni kraljico ali cesarico.\n_START_SECTION_\nEtimologija\n_START_PARAGRAPH_\nEtimologija besede basileus ni jasna. Mikenska oblika besede je bila *g\xca\xb7asileus (linearno B: qa-si-re-u). Pomenila je vrsto dvornega uradnika ali lokalnega poglavarja in ne aktualnega kralja. Hipoteti\xc4\x8dna zgodnej\xc5\xa1a pragr\xc5\xa1ka oblika bi lahko bila *g\xca\xb7atileus. Ve\xc4\x8dina jezikoslovcev domneva, da beseda ni gr\xc5\xa1kega izvora in da so jo v besednjak privzeli bronastodobni Grki iz pred tem obstoje\xc4\x8dega predgr\xc5\xa1kega jezikovnega substrata vzhodnega Sredozemlja. Schindler (1976) se s to trditvijo ne strinja in trdi, da je beseda indoevropska in ne sredozemska sposojenka.\n_START_SECTION_\nIzvirni pomeni, odkriti na glinastih tablicah\n_START_PARAGRAPH_\nPrvi pisni primerek besede basileus so odkrili na \xc5\xbeganih glinastih tablicah med izkopavanji pogorele mikenske pala\xc4\x8de. Tablice so datirane v obdobje od 15. do 11. stoletja pr. n. \xc5\xa1t.. Pisane so v linearni pisavi B, katero je leta 1952 de\xc5\xa1ifriral Michael Ventris in ustreza zelo zgodnji obliki gr\xc5\xa1ke pisave. Beseda basileus je zapisana kot qa-si-re-u, kar pomeni poglavarja, v enem samem primeru pa vodjo ceha obdelovalcev brona.\n_START_SECTION_\nBasileus in vanaks v mikenskem obdobju\n_START_PARAGRAPH_\nIzraz basileus je primerljiv z izrazom vanaks, ki se je v mikenskem obdobju uporabljal zlasti za kralje in je obi\xc4\x8dajno pomenil\xc2\xa0\xc2\xbbvisoki kralj\xc2\xab\xc2\xa0ali \xc2\xa0\xc2\xbb(neomejen) gospodar\xc2\xab. Z razpadom mikenske dru\xc5\xbebe se je izraz vanaks opustil. Namesto njega se je za\xc4\x8del uporabljati izraz basileus v mno\xc5\xbeinski obliki basilei in je pomenil najvi\xc5\xa1je oblastnike v takratni gr\xc5\xa1ki dru\xc5\xbebi._NEWLINE_V Homerjevih delih se izraz vanaks pojavlja kot anaks, ve\xc4\x8dinoma za opis Zevsa (\xc3\xa1nax andr\xc5\x8dn te the\xc5\x8dn te, kralj ljudi in bogov) in zelo redkih monarhov, med katerimi je najbolj opazen Agamemnon, sicer pa se je izraz ohranil skoraj izklju\xc4\x8dno kot del osebnega imena, na primer Anaksag\xc3\xb3ras in Pleisto\xc3\xa1naks. Izraz se v sodobni gr\xc5\xa1\xc4\x8dini \xc5\xa1e vedno uporablja v opisih, na primer an\xc3\xa1ktoron/an\xc3\xa1ktora \xe2\x80\x93 anaksov prostor ali anaksov dom, se pravi kraljeva pala\xc4\x8da. Slednji izraz je enak izrazu va-na-ka-te-ro, van\xc3\xa1kteros \xe2\x80\x93 ki pripada kralju - in se na tablicah v linearni pisavi B nana\xc5\xa1a na razli\xc4\x8dne obrtnike, ki so slu\xc5\xbeili kralju, na primer kraljevi predilec ali rezbar slonove kosti, in stvari, ki so pripadale ali so jih ponudili kralju, na primer rati\xc5\xa1\xc4\x8da kopij, p\xc5\xa1enica, za\xc4\x8dimbe, zemlji\xc5\xa1\xc4\x8da in drugo._NEWLINE_Ve\xc4\x8dina gr\xc5\xa1kih vodij v Homerjevih delih je opisanih kot basile\xc3\xads in se obi\xc4\x8dajno prevajajo kot kralji. Bolj natan\xc4\x8den prevod bi bil knezi (princi) ali poglavarji, saj ti nazivi bolje odra\xc5\xbeajo stanje v takratni gr\xc5\xa1ki dru\xc5\xbebi in bolj ustrezajo vlogam, katere jim je pripisal Homer. Agamemnon je kot vanaks, tako kot mnogo drugim, posku\xc5\xa1al ukazovati tudi Ahilu, medtem ko je bil nek drug basileus voznik njegovega bojnega voza. Agamemnonovih ukazov torej niso izpolnjevali avtomatsko. Pri Homerju se je pri\xc4\x8dakovalo, da vanaks vlada drugim basileusom s konsenzom in ne s prisilo, kar je razvidno iz prizora, v katerem se je Ahil ponosno in besno uprl, ko je dojel, da ga Agamemnon krivi\xc4\x8dno izkori\xc5\xa1\xc4\x8da.\n_START_SECTION_\nArhai\xc4\x8dni basileus\n_START_PARAGRAPH_\n\xc5\xa0tudija Roberta Drewsa (1983) je pokazala, da se tudi na vi\xc5\xa1ku geometri\xc4\x8dne in arhai\xc4\x8dne gr\xc5\xa1ke dru\xc5\xbebe izraza basileus ne sme avtomatsko prevajati kot kralj. V \xc5\xa1tevilnih plemenih je oblast predstavljal kolegij basileis, izbranih iz posameznih klanov ali skupin. Njihov mandat je bil \xc4\x8dasovno omejen. Naslov basileus se je lahko uporabljal tudi za dedne poglavarje\xc2\xa0\xc2\xbbplemenskih\xc2\xab\xc2\xa0dr\xc5\xbeav, kakr\xc5\xa1ni sta bili na primer Arkadija in Mesenija. V teh primerih je naslov basileus samo pribli\xc5\xbeno pomenil kralja.\n_START_SECTION_\nPsevdo Arhitova definicija basileusa\n_START_PARAGRAPH_\nPseudo Arhit v svoji razpravi O pravi\xc4\x8dnosti in zakonu pi\xc5\xa1e, da je za basileusa bolj primeren prevod suveren kot kralj, ker poudarja predvsem kraljevo osebnost in ne njegovega polo\xc5\xbeaja: oblast magistratov (arhontov ali arhonov) je izhajala iz njihove socialne funkcije ali polo\xc5\xbeaja, medtem ko je suveren dobil svojo oblast zaradi samega sebe. Suvereni so imeli avtoriteto (auctoritas), medtem ko so bili magistrati omejeni z imperijem (imperium).\n_START_SECTION_\nKlasi\xc4\x8dno obdobje\n_START_PARAGRAPH_\nV klasi\xc4\x8dnem obdobju so skoraj vse gr\xc5\xa1ke dr\xc5\xbeave odpravile dednost kraljevega polo\xc5\xbeaja v korist demokrati\xc4\x8dne ali oligarhi\xc4\x8dne vladavine. Izjeme so bili kralji \xc5\xa0parte, ki so bili hkrati pridru\xc5\xbeeni poveljniki vojske in so se imenoval tudi arhagetai, Sirakuze, Kirene, Makedonije, Molosije v Epiru in arkadskega Orhomena. Grki so za\xc4\x8deli izraz basileus uporabljati za kralje razli\xc4\x8dnih barbarskih, se pravi negr\xc5\xa1kih, plemen v Trakiji in Iliriji in za ahemenidske kralje Perzije. Slednje so naslavljali tudi z megas basileus ali basileus basile\xc5\x8dn, kralj kraljev, ki je neposreden prevod perzijskega naslova x\xc5\xa1\xc4\x81ya\xce\xb8iya x\xc5\xa1\xc4\x81ya\xce\xb8iy\xc4\x81n\xc4\x81m. V Labadeji je obstajal tudi kult Zeusa Basileusa. Aristotel je razlikoval basileusa, katerega je omejevala zakonodaja, od neomejenega tirana (tyrannos)._NEWLINE_V Atenah je bil archon basileus eden od devetih arhontov, magistratov, ki so jih izbrali z \xc5\xberebom. Oblast anti\xc4\x8dnih atenskih kraljev so si delili archon eponymos, polemarh in basileus. Slednji je nadziral verske obrede in raziskoval umore. Njegova \xc5\xbeena se je morala na festivalu Antesteria obredno poro\xc4\x8diti z Dionizom. Podobne okrnjene polo\xc5\xbeaje z nazivom basileus so poznale tudi druge gr\xc5\xa1ke mestne dr\xc5\xbeavice._NEWLINE_V klasi\xc4\x8dni Gr\xc4\x8diji se avtoritativni vladarji nikoli niso imenovali basileus, ampak arhont (archon) ali tiran (tyrannos), \xc4\x8deprav Aristotel opisuje Feidona Argo\xc5\xa1kega kot basileusa, ki se je kasneje spremenil v tirana.\n_START_SECTION_\nAleksander Veliki\n_START_PARAGRAPH_\nZ basileus in megas basileus so se naslavljali izklju\xc4\x8dno Aleksander Veliki in njegovi helenisti\xc4\x8dni nasledniki v ptolemejskem Egiptu, Aziji, na primer v Selevkidskem cesarstvu, Pergamonu in negr\xc5\xa1kih dr\xc5\xbeavah pod gr\xc5\xa1kim vplivom, na primer v Pontskem kraljestvu, ter v Makedoniji. \xc5\xbdenska oblika naslova, basilissa, je pomenila tako vladajo\xc4\x8do kraljico, na primer Kleopatro VII., kot kraljevo soprogo. Izraz basileus je ravno v tem \xc4\x8dasu dobil popolnoma kraljevski pomen, ki se je mo\xc4\x8dno razlikoval od starej\xc5\xa1ega, manj dore\xc4\x8denega dojemanja kraljevanja v Gr\xc4\x8diji.\n_START_SECTION_\nRimljani in Bizantinci\n_START_PARAGRAPH_\nV rimskem obdobju se je za\xc4\x8del v gr\xc5\xa1ko govore\xc4\x8dem vzhodnem delu Sredozemlja naslov basileus skladno s helenisti\xc4\x8dno tradicijo tako v vsakdanjem \xc5\xbeivljenju kot v politi\xc4\x8dnih govorih uporabljati za rimske cesarje. \xc4\x8ceprav so se prvi rimski cesarji trudili obdr\xc5\xbeati fasado republikanskih institucij in niso uradno privzeli vladarskih naslovov, uporaba naslova basileus jasno ka\xc5\xbee, da je bilo Rimsko cesarstvo monarhija v vsem, razen po imenu. Naslov basileus kljub splo\xc5\xa1ni raz\xc5\xa1irjenosti ni bil uraden naslov rimskih cesarjev in se je uporabjal samo v uradnih dokumentih, povezanih z vazalnimi kralji na vzhodu. Namesto njega sta se uradno uporabljala cesarska naslova caesar augustus, preveden ali transliteriran v gr\xc5\xa1\xc4\x8dino kot kaisar sebastos ali kaisar augoustos, in imperator, preveden v autokrat\xc5\x8dr._NEWLINE_Od 4. stoletja se je naslov basileus kljub temu uradno uporabljal izklju\xc4\x8dno za dva vladarja, katera so imeli za enaka rimskemu cesarju: sasanidskega perzijskega \xc5\xa1ahan\xc5\xa1aha (kralja kraljev) in mnogo ni\xc5\xbeje kotirajo\xc4\x8dega kralja Aksuma, ki je bil z bizantinskega stali\xc5\xa1\xc4\x8da obroben vladar. Naslov je s tem dobil konotacijo cesarja. Ko so za\xc4\x8dele na ru\xc5\xa1evinah Zahodnega rimskega cesarstva v 5. stoletju nastajati nave dr\xc5\xbeave, Grki njihovih vladarjev niso naslavljali z basileus, ampak z rex ali r\xc4\x93gas, heleniziranima oblikama latinskega naslova rex (kralj)._NEWLINE_Zanimivo je, da prva dokumentirana raba naslova basileus Rhoma\xc3\xad\xc5\x8dn v uradnem kontekstu prihaja iz Perzije. V pismu, ki ga je cesarju Mavriciju (vladal 582\xe2\x80\x93602) poslal \xc5\xa1ah Kozrav II., se Mavricij naslavlja v gr\xc5\xa1\xc4\x8dini kot basileus Rhoma\xc3\xad\xc5\x8dn in ne z obi\xc4\x8dajnim srednjeperzijskim k\xc4\x93sar-i Hr\xc5\x8dm (cesar Rimljanov). Perzijski vladar sebe naslavlja s pers\xc5\x8dn basileus, torej z gr\xc5\xa1kim ekvivalentom svojega uradnega perzijskega naslova basileus basile\xc5\x8dn (kralj kraljev). Zgleda, da se je naslov potem po\xc4\x8dasi vrasel v bizantinsko cesarsko tituliranje. Dokazano je, da je cesar Heraklij v pismu Kavadu II. leta 628 uporabil novi naslov skupaj z ute\xc4\x8denim autokrat\xc5\x8dr kaisar._NEWLINE_Nazadnje so se z zakonom, ki je bil objavljen 21. marca 629, vsi latinski naslovi ukinili in se nadomestili z gr\xc5\xa1kimi. Cesarja so za\xc4\x8deli naslavljati s \xcf\x80\xce\xb9\xcf\x83\xcf\x84\xe1\xbd\xb8\xcf\x82 \xe1\xbc\x90\xce\xbd \xce\xa7\xcf\x81\xce\xb9\xcf\x83\xcf\x84\xe1\xbf\xb7 \xce\xb2\xce\xb1\xcf\x83\xce\xb9\xce\xbb\xce\xb5\xcf\x8d\xcf\x82 (pist\xc3\xb3s en Christ\xc3\xb3 vasil\xc3\xa9us), zvesti vernik, cesar po Kristusovi milosti. Uvedbo novih naslovov zgodovinarji razlagajo s takratno skoraj popolno helenizacijo cesarstva. Na cesarskih kovancih so se \xc5\xa1e naprej uporabljale latinske oblike naslovov. Izjeme so bili srebrniki Leona III. Izavrijca (vladal 717\xe2\x80\x93741), na katerih je napis basileus, in zlatniki Konstantina VI. (vladal 780\xe2\x80\x93797). Naslov BASILEUS se je sprva pisal v latinici, potem pa so latinske \xc4\x8drke postopoma zamenjavale gr\xc5\xa1ke. Rezultat delne zamenjave je bil na primer napis BASI\xce\x9bEVS._NEWLINE_Do 9. stoletja je bil pri Bizantincih naslov basileus za kr\xc5\xa1\xc4\x8danske vladarje rezerviran izklju\xc4\x8dno za njihovega cesarja v Konstantinoplu. Naslov so sprva zase uporabljali tudi\xc2\xa0\xc2\xbbbarbarski\xc2\xab\xc2\xa0kralji zahodne Evrope, ki kljub temu, da so \xc5\xbee v 6. stoletju opustili utvaro o rimski suverenosti nad Vzhodom, niso opustili tudi cesarskega naslavljanja. Stanje se je za\xc4\x8delo spreminjati, ko so se zahodnoevropske dr\xc5\xbeave za\xc4\x8dele upirati cesarski politi\xc4\x8dni nadvladi in njeni pravici do univerzalnega cesarskega naslova. Procese je pospe\xc5\xa1ilo kronanje Karla Velikega za cesarja Svetega rimskega cesarstva, ki ga je 25. decembra 800 v baziliki sv. Petra v Rimu opravil pape\xc5\xbe Leon III.. Zadevo je zakompliciralo dejstvo, da je takrat v Vzhodnem cesarstvu kot regentka za svojega sina Konstantina VI. (vladal 780-797) vladala cesarica Irena (vladala 797\xe2\x80\x93802), ki je prestol nasledila po svojem pokojnem mo\xc5\xbeu, cesarju Leonu IV. (vladal 775\xe2\x80\x93780). Ko je bil Konstantin polnoleten, ga je odstavila in vladala v svojem imenu. V konfliktu, ki je sledil, je zmagala Irena. Konstantina so oslepili in ga vrgli v je\xc4\x8do, kjer je kmalu zatem umrl. Detomor je spro\xc5\xbeil mo\xc4\x8dno reakcijo in prirojeno frankovsko nenaklonjenost vladavini \xc5\xbeensk. Bizantinski prestol je bil z njihovega stali\xc5\xa1\xc4\x8da prazen in prost za zahteve Karla Velikega. Za Ireno se pogosto trdi, da se je naslavljala z mo\xc5\xa1ko obliko cesarskega naslova \xe2\x80\x93 basileus, \xc4\x8deprav je v resnici uporabljala \xc5\xbeensko obliko naslova \xe2\x80\x93 basilissa (cesarica)._NEWLINE_Zahteva Karla Velikega po naslovu bizantinskega cesarja je spro\xc5\xbeila dolgotrajna diplomatska prerekanja, ki so se kon\xc4\x8dala \xc5\xa1ele leta 812, ko so Bizantinci popustili in ga priznali za basileusa. Bizantinski vladarji, ki so \xc5\xbeeleli poudariti, da so oni pravi nasledniki rimske krone, so za\xc4\x8deli namesto enostavnega naslova basileus uporabljati raz\xc5\xa1irjen naslov basileus Rhoma\xc3\xad\xc5\x8dn (\xce\xb2\xce\xb1\xcf\x83\xce\xb9\xce\xbb\xce\xb5\xcf\x8d\xcf\x82 \xe1\xbf\xac\xcf\x89\xce\xbc\xce\xb1\xce\xaf\xcf\x89\xce\xbd, cesar Rimljanov). Naslov je ostal uraden cesarjev naslov do konca Bizantinskega cesarstva._NEWLINE_V zgodnjem 9. stoletju je ponovno za\xc5\xbeivel tudi naslov autokrat\xc5\x8dr. Po letu 912 se je za\xc4\x8del pojavljati tudi na kovancih. Rezerviran je bil za starej\xc5\xa1ega vladajo\xc4\x8dega cesarja med ve\xc4\x8d socesarji (symbasileis), ki je bil dejanski nosilec oblasti. Namesto tega naslova se je v\xc4\x8dasih uporabil tudi naslov megas basileus, veliki cesar. V obdobju Paleologov se je izoblikoval done\xc4\x8d cesarjev nasov, ki se je glasil: \xc2\xbbX, Kristusu Bogu zvest cesar in avtokrator Rimljanov\xc2\xab (\xce\xa7, \xe1\xbc\x90\xce\xbd \xce\xa7\xcf\x81\xce\xb9\xcf\x83\xcf\x84\xe1\xbf\xb7 \xcf\x84\xe1\xbf\xb7 \xce\x98\xce\xb5\xe1\xbf\xb7 \xcf\x80\xce\xb9\xcf\x83\xcf\x84\xe1\xbd\xb8\xcf\x82 \xce\xb2\xce\xb1\xcf\x83\xce\xb9\xce\xbb\xce\xb5\xe1\xbd\xba\xcf\x82 \xce\xba\xce\xb1\xe1\xbd\xb6 \xce\xb1\xe1\xbd\x90\xcf\x84\xce\xbf\xce\xba\xcf\x81\xce\xac\xcf\x84\xcf\x89\xcf\x81 \xe1\xbf\xac\xcf\x89\xce\xbc\xce\xb1\xce\xaf\xcf\x89\xce\xbd; \xce\xa7, en Christ\xc5\x8d t\xc5\x8d The\xc5\x8d pist\xc3\xb3s basileus kai autokrat\xc5\x8dr Rh\xc5\x8dma\xc3\xad\xc5\x8dn)._NEWLINE_Kasneje so naslov privzeli tudi nem\xc5\xa1ki cesarji in se naslavljali z\xc2\xa0\xc2\xbbbasileus Frankov\xc2\xab. Bizantinske cesarje so naslavljali s\xc2\xa0\xc2\xbbcesar Grkov\xc2\xab, kar je v 10. stoletju povzro\xc4\x8dilo ve\xc4\x8d diplomatskih sporov. Podoben diplomatski spor, ki je tokrat prerasel v vojno, je izbruhnil v zgodnjem 10. stoletju zaradi imperialisti\xc4\x8dnih te\xc5\xbeenj Simeona I. Bolgarskega. Simeon je posku\xc5\xa1al osvojiti Konstantinopel, vendar mu to ni uspelo in je od Bizantincev dobil samo priznanje naslova\xc2\xa0\xc2\xbbbasileus Bolgarov\xc2\xab. Od 12. stoletja se je za\xc4\x8del naslov vedno bolj pogosto uporabljati, \xc4\x8deprav ponovno neuradno, za mo\xc4\x8dne suverene, kakr\xc5\xa1na sta bila kralja Francije in Sicilije, carje obnovljenega bolgarskega cesarstva ter latinske in trabzonske cesarje. Uporabljal se je tudi za mo\xc4\x8dne nekr\xc5\xa1\xc4\x8danske vladarje, med njimi za Timurlenka in sultana Mehmeda II.. Leta 1354 je cesarski naslov privzel tudi srbski kralj Stefan Du\xc5\xa1an. Naslavljal se je z basileus in autokrat\xc5\x8dr Rimljanov in Srbov.\n_START_SECTION_\nNova zaveza in Jezus Kristus\n_START_PARAGRAPH_\nV tem obdobju so rimske cesarje naslavljali s kaisar augustos (Luka 2:1) ali preprosteje kaisar, Poncija Pilata s hegemon, Heroda pa basileus. Na njegovih kovancih je napis Basile\xc5\x8ds Herodou, kralj Herod._NEWLINE_Po Jezusu je izraz basileus dobil tudi kr\xc5\xa1\xc4\x8danski teolo\xc5\xa1ki pomen, povsem druga\xc4\x8den od tistega v helenisti\xc4\x8dnem obdobju. Jezusa so za\xc4\x8deli naslavljati z basileus t\xc5\x8dn basile\xc5\x8dn (kralj kraljev, Matej 28:18), kot so pred tem naslavljali vladarje na Vzhodu, basileus t\xc5\x8dn ouran\xc5\x8dn (kralj nebes) in basileus t\xc5\x8dn Ioudai\xc5\x8dn (kralj Judov, INRI). V bizantinski umetnosti se je Jezus obi\xc4\x8dajno naslavljal z basileus t\xc4\x93s dox\xc4\x93s, bla\xc5\xbeeni ali veli\xc4\x8dastni kralj, izraz izhaja iz Psalmov 24:10 in 1 Korin\xc4\x8danom 2:8.\n_START_SECTION_\nSodobna Gr\xc4\x8dija\n_START_PARAGRAPH_\nV pobizantinskem obdobju je izraz basileus med ponovno o\xc5\xbeivljenim vplivom klasi\xc4\x8dnih piscev dobil svoj prvotni pomen kralj. Pretvorba se je v neformalni rabi za\xc4\x8dela \xc5\xbee v delih nekaterih klasicisti\xc4\x8dnih bizantinskih avtorjev. Na Londonski konferenci leta 1832 so se Velike sile (Zdru\xc5\xbeeno kraljestvo Velike Britanije in Severne Irske , Julijsko francosko kraljestvo in carska Rusija) dogovorile, da mora biti nova gr\xc5\xa1ka dr\xc5\xbeava monarhija. Za njenega prvega kralja so izbrale vitelsba\xc5\xa1kega princa Otona Bavarskega._NEWLINE_Velike sile so se tudi dogovorile, da bo njegov uradni naslov \xce\x92\xce\xb1\xcf\x83\xce\xb9\xce\xbb\xce\xb5\xe1\xbd\xba\xcf\x82 \xcf\x84\xe1\xbf\x86\xcf\x82 \xe1\xbc\x99\xce\xbb\xce\xbb\xce\xac\xce\xb4\xce\xbf\xcf\x82, kralj Gr\xc4\x8dije, in ne \xce\x92\xce\xb1\xcf\x83\xce\xb9\xce\xbb\xce\xb5\xe1\xbd\xba\xcf\x82 \xcf\x84\xe1\xbf\xb6\xce\xbd \xe1\xbc\x99\xce\xbb\xce\xbb\xce\xae\xce\xbd\xcf\x89\xce\xbd, kralj Grkov. Naslov je imel dva globlja pomena: Oton je postal kralj samo majhnega Gr\xc5\xa1kega kraljestva in ne vseh Grkov, katerih ve\xc4\x8dina je bila \xc5\xa1e vedno v Osmanskem cesarstvu, in drugi\xc4\x8d, kraljestvo ni bilo odvisno od volje gr\xc5\xa1kega ljudstva, kar so posebej poudarili s frazo \xe1\xbc\x90\xce\xbb\xce\xad\xe1\xbf\xb3 \xce\x98\xce\xb5\xce\xbf\xe1\xbf\xa6, se pravi po milosti Bo\xc5\xbeji. Oton je do revolucije 3. septembra 1862 vladal kot absoluten monarh. Njegova avtokratska vladavina se je nadaljevala tudi potem, ko so ga prisilili, da je sprejel ustavo, zato je bil zelo nepriljubljen. Po njegovi odstavitvi leta 1862 je gr\xc5\xa1ki prestol pre\xc5\xa1el na dansko dinastijo Schleswig-Holstein-Sonderburg-Gl\xc3\xbccksburg in kralja Jurija I. . Da bi poudarili njegovo neodvisnost od Velikih sil in ustavno odgovornost do gr\xc5\xa1kega prebivalstva, so njegov naslov spremenili v kralj Helenov, ki je ostal uraden naslov gr\xc5\xa1kih kraljev do ukinitve Gr\xc5\xa1kega kraljestva leta 1974._NEWLINE_Zanimivo je, da sta se dva gr\xc5\xa1ka kralja imenovala Konstantin. Ime je imelo velik \xc4\x8dustven in simboli\xc4\x8den pomen, predvsem v iredentisti\xc4\x8dnem kontekstu Megali Idee. Kralja sta se pogosto, \xc4\x8deprav nikoli uradno, \xc5\xa1tela kot neposredna naslednika zadnjega bizantinskega cesarja Konstantina XI., se pravi kot Konstantin XII.  in Konstantin XIII..'